ซินเดอเรลล่า (ภาพยนตร์ พ.ศ. 2493)

***ซินเดอเรลล่า*** () เป็นภาพยนตร์แอนิเมชันนอเมริกัแนวจินตนิมิตเพลง ออกฉาย ค.ศ. 1950 ผลิตโดยวอลต์ดิสนีย์โพรดักชันส์ และจัดจำหน่ายโดยอาร์เคโอเรดิโอพิกเชอส์ ดัดแปลงจากนิทานปรัมปราของชาร์ล แปโร ซึ่งตีพิมพ์เมื่อ ค.ศ. 1697 ภาพยนตร์ติดตามเรื่องราวของซินเดอเรลล่า บุตรสาวของขุนนางที่เป็นหม้าย ซึ่งถูกบังคับให้กลายเป็นคนรับใช้ของแม่เลี้ยงผู้โหดร้ายและพี่สาวต่างมารดา จนกระทั่งนางฟ้าแม่ทูนหัวของเธอมอบโอกาสให้ได้ไปร่วมงานเต้นรำหลวงและได้พบกับเจ้าชาย การผลิตภาพยนตร์อยู่ภายใต้การควบคุมงานของเบน ชาร์พสตีน และกำกับโดยวิลเฟรด แจ็กสัน, แฮมิลตัน ลูสก์ และไคลด์ เจอโรนิมี โดยมีนักพากย์เสียง ได้แก่ อิลีน วูดส์, เอลีเนอร์ ออดลีย์, เวอร์นา เฟลตัน, โรดา วิลเลียมส์, จูน ฟอเรย์, เจมส์ แมกโดนัลด์ และลุยส์ แวน รูทเทน

ในช่วงต้นทศวรรษ ค.ศ. 1940 บริษัทวอลต์ดิสนีย์โพรดักชันส์ประสบปัญหาทางการเงินอย่างหนัก ภายหลังสูญเสียการเชื่อมต่อกับตลาดภาพยนตร์ในยุโรปอันเนื่องมาจากการปะทุของสงครามโลกครั้งที่สอง ส่งผลให้สตูดิโอประสบความล้มเหลวทางการค้า จากผลงานอย่าง *[[พินอคคิโอ (ภาพยนตร์ พ.ศ. 2483)|พินอคคิโอ]]* *[[แฟนเทเชีย (ภาพยนตร์)|แฟนเทเชีย]]* ซึ่งทั้งสองเรื่องออกฉายใน ค.ศ. 1940 และ *[[กวางน้อย...แบมบี้]]* ค.ศ. 1942 แม้ว่าภาพยนตร์เหล่านี้จะประสบความสำเร็จมากขึ้นในภายหลัง จากการนำกลับมาฉายในโรงภาพยนตร์หลายครั้งและการจัดจำหน่ายในรูปแบบสื่อโฮมวิดีโอก็ตาม
ภายใน ค.ศ. 1947 สตูดิโอมีหนี้สินมากกว่า 4 ล้านดอลลาร์สหรัฐและอยู่ในภาวะใกล้ล้มละลาย วอลต์ ดิสนีย์ และทีมแอนิเมเตอร์จึงหวนกลับมาผลิตภาพยนตร์ขนาดยาวอีกครั้งใน ค.ศ. 1948 หลังจากสร้างภาพยนตร์รวมเรื่องติดต่อกันหลายเรื่อง โดยมีแนวคิดในการดัดแปลงนิทานซ็องดริญง (Cendrillon) ของชาร์ล แปโร ให้เป็นภาพยนตร์แอนิเมชัน ซึ่งต่อมาได้กลายเป็น*ซินเดอเรลล่า*ในที่สุด

*ซินเดอเรลล่า* เข้าฉายในโรงภาพยนตร์เมื่อวันที่ 15 กุมภาพันธ์ ค.ศ. 1950 และได้รับเสียงชื่นชมจากนักวิจารณ์อย่างกว้างขวาง อีกทั้งยังประสบความสำเร็จอย่างสูงด้านรายได้ กลายเป็นผลงานทำเงินสูงสุดของดิสนีย์นับตั้งแต่ *[[สโนว์ไวท์กับคนแคระทั้งเจ็ด]]* (1937) และมีบทบาทสำคัญในการพลิกฟื้นสถานะทางการเงินของสตูดิโอ ภาพยนตร์เรื่องนี้ได้รับการเสนอชื่อเข้าชิงรางวัลออสการ์จำนวนสามสาขา ได้แก่ สาขาดนตรีประกอบยอดเยี่ยมสำหรับภาพยนตร์เพลง สาขาบันทึกเสียงยอดเยี่ยม และสาขาเพลงประกอบภาพยนตร์ยอดเยี่ยมจากบทเพลง "บิบบิดี-บอบบิดี-บู" (Bibbidi-Bobbidi-Boo)

ต่อมา ภาพยนตร์ได้มีภาคต่อที่จัดจำหน่ายในรูปแบบแผ่นจำนวนสองเรื่อง ได้แก่ *[[ซินเดอร์เรลล่า : สร้างรัก ดั่งใจฝัน]]* (2002) และ *[[ซินเดอเรลล่า 3 ตอน เวทมนตร์เปลี่ยนอดีต]]* (2007) รวมถึงฉบับภาพยนตร์คนแสดงที่ออกฉายใน ค.ศ. 2015 โดยใน ค.ศ. 2018 *ซินเดอเรลล่า* ได้รับการคัดเลือกให้ขึ้นทะเบียนอนุรักษ์ในหอทะเบียนภาพยนตร์แห่งชาติ (United States National Film Registry) โดยหอสมุดรัฐสภา ในฐานะภาพยนตร์ที่มีความสำคัญทางวัฒนธรรม ประวัติศาสตร์ หรือสุนทรียศาสตร์

## นักพากย์เสียง
* อิลีน วูดส์ ให้เสียงเป็น ซินเดอเรลล่า, หญิงสาวผู้มีจิตใจดีและขยันขันแข็ง ซึ่งถูกลดสถานะให้กลายเป็นคนรับใช้โดยแม่เลี้ยงผู้โหดร้ายและพี่สาวต่างมารดา
* เอลีเนอร์ ออดลีย์ ให้เสียงเป็น เลดี้เทรเมน, แม่เลี้ยงผู้โหดเหี้ยมและเจ้าเล่ห์ของซินเดอเรลล่า ซึ่งอิจฉาในเสน่ห์และความงามของเธอ
* เวอร์นา เฟลตัน ให้เสียงเป็น นางฟ้าแม่ทูนหัว, หญิงสูงวัยผู้เปี่ยมด้วยความเอ็นดู แม้จะดูเลอะเลือนเล็กน้อย และเป็นผู้ช่วยให้ซินเดอเรลล่าได้ไปร่วมงานเต้นรำ
* โรดา วิลเลียมส์ และลูซิลล์ บลิส (ไม่ปรากฏชื่อในเครดิต) ให้เสียงเป็น ดริเซลลา และแอนาสตาเซีย เทรเมน, บุตรสาวผู้เอาแต่ใจและเชื่องช้าของเลดี้เทรเมน และเป็นพี่สาวต่างมารดาของซินเดอเรลล่า
* เจมส์ แมกโดนัลด์ และแคนดี แคนดิโด (ไม่ปรากฏชื่อในเครดิต) ให้เสียงเป็น แจ็ก และกัส, หนูผู้มีลักษณะเป็นมนุษย์ เพื่อนผู้ซื่อสัตย์ของซินเดอเรลล่าที่คอยช่วยเหลือเธอในงานบ้าน
** แมกโดนัลด์ ยังพากย์เสียง บรูโน, สุนัขเลี้ยงของซินเดอเรลล่าด้วย
* ลุยส์ แวน รูทเทน ให้เสียงเป็น พระราชา, พระบิดาของเจ้าชาย ผู้มีอารมณ์ฉุนเฉียวและเสียงดัง ซึ่งปรารถนาให้พระโอรสอภิเษกสมรสและมีทายาท 
** แวน รูทเทน ยังพากย์เสียงเป็น แกรนด์ดยุก, ผู้ช่วยใกล้ชิดและที่ปรึกษาของพระราชา
* วิลเลียม เอ็ดเวิร์ด ฟิปส์ (ไม่ปรากฏชื่อในเครดิต) ให้เสียงเป็น เจ้าชายชาร์มมิง พระโอรสของพระราชาและคนรักของซินเดอเรลล่า
** ไมก์ ดักลาส (ไม่ปรากฏชื่อในเครดิต) ให้เสียงเป็น พากย์เสียงร้องเพลงของเจ้าชายชาร์มมิง
* มาเรียน ดาร์ลิงตัน และแคลเรนซ์ แนช (ไม่ปรากฏชื่อในเครดิต) ให้เสียงเป็น ฝูงนกเพื่อนของซินเดอเรลล่า
* จูน ฟอเรย์ (ไม่ปรากฏชื่อในเครดิต) ให้เสียงเป็น ลูซิเฟอร์, แมวผู้ได้รับการเอาใจของเลดี้เทรเมน ซึ่งคอยก่อกวนงานของซินเดอเรลล่าและไล่จับเหล่าหนูเพื่อนของเธอ

เบตตี ลู เกอร์สัน ทำหน้าที่เป็นผู้บรรยายในฉากเปิดเรื่อง ลูซิลล์ วิลเลียมส์, เทอร์ล เรเวนสครอฟต์, คลินต์ แม็กคอลีย์, จูน ซัลลิแวน และเฮเลน ไซเบิร์ต ให้เสียงพากย์ แก่ เพอร์ล่าและหนูตัวอื่น ๆ จอห์น วูดเบอรี ให้เสียงพากย์เพิ่มเติม

## อิทธิพลทางวัฒนธรรมและมรดก
ตามความเห็นของชาลส์ โซโลมอน นักประวัติศาสตร์ด้านแอนิเมชันระบุว่า *ซินเดอเรลล่า* "ยังคงเป็นหนึ่งในภาพยนตร์แอนิเมชันที่ได้รับความนิยมสูงสุดตลอดกาลในบรรดาผลงานของดิสนีย์" ในปี 2023 เบน แมนคีวิชซ์ พิธีกรของช่องเทอร์เนอร์คลาสสิกมูฟวีส์ (Turner Classic Movies) ให้สัมภาษณ์กับนิตยสาร*พาเหรด* ว่า "ดิสนีย์ในเวลานั้นกำลังอยู่ในภาวะยากลำบาก *ซินเดอเรลล่า* คือผลงานที่ช่วยกอบกู้ดิสนีย์ไว้ได้" พร้อมเสริมว่า "ภาพยนตร์เรื่องนี้มีทุกองค์ประกอบที่ผู้ชมคาดหวังจากเรื่องราวของเจ้าหญิง และถ่ายทอดออกมาอย่างจริงใจ งดงาม และทรงคุณค่า"

*ซินเดอเรลล่า* ถูกยกย่องโดยคนจำนวนมากว่าเป็นหนึ่งในนิทานที่เป็นที่จดจำมากที่สุดในประวัติศาสตร์ นิตยสาร*พาเหรด* ได้จัดให้ภาพยนตร์เรื่องนี้อยู่ในรายชื่อภาพยนตร์แอนิเมชันที่ยิ่งใหญ่ที่สุดตลอดกาล
ในปี 2008 สถาบันภาพยนตร์อเมริกันได้จัดอันดับให้เป็นภาพยนตร์แอนิเมชันยอดเยี่ยมตลอดกาลอันดับที่ 9 พร้อมระบุว่า "ในฐานะหนึ่งในนิทานปรัมปราที่เป็นที่จดจำมากที่สุดตลอดกาล *ซินเดอเรลล่า* ได้พิสูจน์แล้วว่าสามารถยืนหยัดเหนือกาลเวลาได้อย่างแท้จริง"

## อ้างอิง

## บรรณานุกรม

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

## แหล่งข้อมูลอื่น

* 
* 
* 
* 
* 

หมวดหมู่:ภาพยนตร์อเมริกันที่ออกฉายในปี พ.ศ. 2493
หมวดหมู่: ซินเดอเรลล่า (แฟรนไชส์)
หมวดหมู่: ภาพยนตร์ภาษาอังกฤษในคริสต์ทศวรรษ 1950
หมวดหมู่:ภาพยนตร์โรแมนติกจินตนิมิตอเมริกัน
หมวดหมู่:ภาพยนตร์เพลงรักอเมริกัน
หมวดหมู่: ภาพยนตร์แอนิเมชันเกี่ยวกับหนู
หมวดหมู่: ภาพยนตร์แอนิเมชันที่มีฉากในประเทศฝรั่งเศส
หมวดหมู่:ภาพยนตร์แอนิเมชันแนวรัก
หมวดหมู่: ภาพยนตร์เจ้าหญิงดิสนีย์
หมวดหมู่: ภาพยนตร์เกี่ยวกับการแต่งงาน
หมวดหมู่:ภาพยนตร์ยอดเยี่ยม รางวัลหมีทองคำ
หมวดหมู่:ภาพยนตร์อนุรักษ์หอทะเบียนภาพยนตร์แห่งชาติสหรัฐ
หมวดหมู่:ภาพยนตร์โดยวอลต์ดิสนีย์แอนิเมชันสตูดิโอส์
หมวดหมู่:ภาพยนตร์แอนิเมชันโดยวอลต์ดิสนีย์พิกเชอส์
หมวดหมู่:ภาพยนตร์โดยวอลต์ดิสนีย์พิกเชอส์